OpenLLM-France/wikimedia huggingface dataset:
# Silicat

Un silicat és un compost químic que conté un silici en forma d'anió. La gran majoria dels silicats són òxids, però s'inclouen els hexafluorosilicats ([SiF₆]$^{2−}$) i altres anions. Els silicats, incloent els minerals silicats, consten d'anions de silicats la càrrega dels quals s'equilibra per diveros cations.
Els minerals silicats són minerals formats essencialment per grups tetraèdrics d'oxigen, un àtom a cada un dels quatre vèrtexs del tetraedre, i silici, un àtom al mig de cada tetraedre, tots units entre ells directament o bé per cations d'altres elements. Així, tots els minerals d'aquest grup estan compostos de silici i oxigen. En realitat es tracta de silicats de silici, SiO₄. Constitueixen més del 75% de l'escorça terrestre i els components més importants de les roques. En formen moltes, com ara el basalt, el granit i les argiles. La suma dels silicats i el quars fan el 95% de la part coneguda de l'escorça terrestre.
Alguns minerals del grup dels silicats són l'ortosa, el quars (SiO₂), la plagioclasa, la moscovita, la babingtonita, l'augita (CaMg[Si₂O₆]), el talc (Mg₃[(OH)₂ Si₄O$_{10}$]), el feldespat (SiO₂ + Al₂O₃ + KNaO), l'actinolita o la danburita.

## Tipus de silicats

Segons la seva estructura, els subgrups existents dins dels silicats són els ortosilicats o nesosilicats (que inclouen minerals com l'olivina o el topazi), els ciclosilicats, els fil·losilicats, els inosilicats, els sorosilicats i els tectosilicats. Alguns silicats però, no entren a cap d'aquest cinc grups, és el cas, per exemple, de l'amiant i de l'esteatita.
De vegades també es classifiquen els silicats segons els elements que contenen. Per exemple, els aluminosilicats són els silicats (nesosilicats, concretament) dobles d'alumini i d'un altre metall.

## Formació

Es troben, en gran part, com a constituents de les roques eruptives, formades a temperatura i pressió elevades, generalment amb amplis marges de variació d'ambdues variables, amb estructures denses i mancades d'aigua.
A les condicions de formació de les roques metamòrfiques s'originen una sèrie de silicats, alguns d'ells amb estructures menys denses i amb hidroxils, com és el cas, per exemple, de les serpentines i el talc.
En canvi, a les roques sedimentàries no hi ha formació de silicats, sinó que només hi ha fases, d'estructures generalment en capes, de la seva transformació. Generalment estan barrejats amb una gran quantitat d'aigua, com és típicament el cas de les argiles.

## Referències

* 1 2 3 4 5 «Silicat». Gran Enciclopèdia Catalana. Barcelona: Grup Enciclopèdia Catalana.

## Vegeu també

* Pintura mineral
# Ricardo Mendiguren Egaña

Ricardo Mendiguren Egaña (Oñati, 19 d'octubre de 1968) és un exfutbolista basc, que jugava com a davanter.

## Trajectòria

Sorgeix del planter de l'Athletic Club. Després de militar al juvenil i al filial, arriba al primer equip a la 86/87, tot jugant tres partits. A l'any següent es consolida en el planter i arriba fins als 17 partits marcant tres gols.
La seua millor època seria 1988 i 1990. Davanter titular dels bascos, marca 14 gols en 62 partits, però, a partir de la temporada 90/91 comença a alternar la titularitat amb la suplència, tot i que encara disputa un bon nombre de minuts. La temporada 92/93 tornaria a ser titular, però només marca 2 gols en 29 partits.
A partir d'eixe moment, passa a ser davanter suplent. La temporada 95/96 ja tan sols apareix en deu minuts, dividits en dos partits. La seua darrera campanya en actiu serila temporada 96/97, repartida entre l'Athletic i la UD Las Palmas, sense jugar en cap dels dos.
En total, Mendiguren suma 190 partits amb l'Athletic Club a la primera divisió, així com 21 gols.

## Enllaços externs

* Fitxa de Mendiguren
# Sultanpur

Sultanpur (Hindi: सुल्तानपुर, urdú: سلطان پور) és una ciutat i municipalitat d'Uttar Pradesh, capital del districte de Sultanpur, a la riba dreta del riu Gomti a 26° 15′ N, 82° 05′ E﻿ / ﻿26.250°N,82.083°E﻿ / 26.250; 82.083. Consta al cens del 2001 amb una població de 100.085 habitants, i un segle abans, el 1901, eren 9.550 habitants.

## Història

La llegenda diu que fou fundada per Kusa, fill de Rama i va portar el nom de Kusabhavanpur. Fou conquerida pels musulmans per un sultà de nom Ala al-Din, que podria ser Ala al-Din Muhammad Shah I Khalji (1296-1316), la va conquerir i destruir perquè els seus habitants bhars havien matat a alguns sayyids i va construir una nova ciutat que es va dir Sultanpur. Al segle xix va entrar en decadència sota els nawabs d'Oudh, estat que fou annexionat pels britànics el 1856. El 1857, en el motí, va quedar totalment destruïda a causa del comportament dels seus habitants. El 1858 un destacament britànic va quedar estacionat a la ciutat però les tropes foren retirades el 1861. La moderna ciutat ocupa el lloc de l'antic cantonment. El 1884 es va constituir la municipalitat.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Platja de Sant Miquel

La platja de Sant Miquel és una platja de la Barceloneta (Barcelona), situada entre les platges de Sant Sebastià i la Barceloneta. Deu el seu nom a l'església de Sant Miquel del Port, construïda l'any 1755 al mateix barri.
La platja de Sant Miquel és una de les més antigues de la ciutat i té una llargada d'uns 420 metres per 48 d'amplada. La platja de Sant Miguel hi oneja la bandera "Ecoplayas" i la bandera blava com a reconeixement a la seva qualitat i serveis.
A la platja s'hi troba l'estel ferit, una escultura de Rebecca Horn formada per quatre cubs desencaixats de 10 metres d'altura total, la qual cosa ha propiciat que també sigui coneguda popularment com "els cubs". Està situada a la sorra de la platja, prop de la concfluència del carrer de la Mestrança amb el Passeig Marítim de la Barceloneta.

## Referències

* ↑ «Platja de Sant Miquel». Ajuntament de Barcelona. [Consulta: 30 octubre 2018].
* ↑ «L'Estel ferit, Rebecca Horn». Barcelona Turisme. [Consulta: 30 octubre 2018].
# Piran (química)

* Per a altres significats, vegeu «Piran».
El piran és un compost heterocíclic consistent en un anell no aromàtic de sis membres insaturat format per un àtom d'oxigen i cinc de carboni i que conté dos dobles enllaços. La seva fórmula molecular és C₅H₆O. Hi ha dos isòmers de piran que difereixen per la localització dels dobles enllaços. En el 2H-piran, el carboni saturat és a la posició 2, mentre que en el 4H-piran, el carboni saturat és a la posició 4.
Malgrat que els pirans tenen poca significació en química, molts dels seus derivats són molècules biològiques importants, com ho són els piranoflavonoides.
El terme piran sovint també s'aplica al seu anàleg d'anell saturat, que s'anomena més pròpiament tetrahidropiran o oxà. En aquest context, els monosacàrids que contenen un sistema d'anell de sis membres es coneixen com a piranoses.
# Policlet de Larisa

Policlet de Larisa (grec antic: Πολύκλειτος, llatí: Polycleitus) fou un historiador grec i un dels nombrosos historiadors d'Alexandre el Gran.
Ateneu de Nàucratis diu que en el seu vuitè llibre explica que Alexandre dormia en un llit d'or, que estava en companyia de flautistes i nens i que bevia fins que sortia el sol. Estrabó diu que dona informacions sobre la mar Càspia, el riu Tanais i el Tigris i l'Eufrates. Policlet defensava l'opinió que la mar Càspia era una mar interior, en contra del que opinaven altres geògrafs del seu temps, però creia que la mar d'Azov i la mar Càspia estaven comunicades i que la mar d'Aral era també la mar Càspia.
Podria ser el mateix Policlet de Larisa que fou el pare d'Olimpíada, la mare d'Antígon III Dosó.

## Referències

* ↑ Ateneu. Deipnosophistae. XII, 539a
* ↑ Estrabó. Geographica. XI, 7, 4; XVI, 1, 13
# Torneig de les Sis Nacions sub-20

El Torneig de les Sis Nacions sub-20 és la versió del torneig de les Sis Nacions creada per l'International Rugby Board per a joves jugadors, els quals han de ser menors de 20 anys. La primera edició del torneig es va celebrar l'any 2008.

## Historial

| Edició | Any | Equip guanyador |
| I | 2008 | Anglaterra (Gran Slam) |
| II | 2009 | França |
| III | 2010 | Irlanda |
| IV | 2011 | Anglaterra (Gran Slam) |
| V | 2012 | Anglaterra |
| VI | 2013 | Anglaterra |
| VII | 2014 | França (Gran Slam) |
| VIII | 2015 | Anglaterra |
| IX | 2016 | Gal·les |
| X | 2017 | Anglaterra |

## Palmarès (2008 - 2015)

| | Anglaterra | França | Irlanda | Itàlia | Escòcia | Gal·les |
| Participacions | 8 | 8 | 8 | 8 | 8 | 8 |
| Campionats | 5 | 2 | 1 | 0 | 0 | 0 |
| Gran Slam | 2 | 1 | 0 | 0 | 0 | 0 |
| Triples Corones | 4 | N/A | 1 | N/A | 0 | 0 |
| Cullera de fusta | 0 | 0 | 0 | 5 | 3 | 0 |

## Referències

* ↑ British Broadcasting Corporation «Six Nations: Wales Under-20 17-15 Ireland Under-20». BBC Sport. British Broadcasting Corporation, 01-02-2015 [Consulta: 8 abril 2015].
# Serrat de la Talaia (Olius)

* Aquest article tracta sobre el Serrat de la Talaia d'Olius. Vegeu-ne altres significats a «Serrat de la Talaia (Borredà)».
El Serrat de la Talaia és una muntanya de 832 metres que es troba al municipi d'Olius, a la comarca catalana del Solsonès.

## Referències

* ↑ Aquest topònim figura al «Nomenclàtor oficial de toponímia de Catalunya». www.gencat.cat. Departament de Territori i Sostenibilitat, Generalitat de Catalunya, 01-01-2015.
* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Ricardo Montero (àrbitre)

Ricardo Montero (San José, Costa Rica, 6 de març de 1986) és un àrbitre de futbol costa-riqueny. És internacional des del 2011.
Montero és un àrbitre de la lliga costa-riquenya. El 2011 va entrar al comitè d'àrbitres de la FIFA i la CONCACAF. Ha dirigit partits de la Copa d'Or de la CONCACAF (2015 i 2017), de la Copa América (2016), de la Copa Centroamericana (2017) i de la Copa del Món (2018).

## Referències

* ↑ «Ricardo Montero - Profile» (en castellà). transfermarkt.de. [Consulta: 20 juny 2018].
* ↑ Sheridan, Jim. «Who is Costa Rican referee Ricardo Montero and how many World Cups has he officiated at?» (en anglès). The Sun, 31-05-2018. [Consulta: 20 juny 2018].
# Springdale (Carolina del Sud)

Springdale és una concentració de població designada pel cens dels Estats Units a l'estat de Carolina del Sud. Segons el cens del 2000 tenia 2.864 habitants.

## Demografia

Segons el cens del 2000, Springdale tenia 2.864 habitants, 1.096 habitatges i 737 famílies. La densitat de població era de 262 habitants/km².
Dels 1.096 habitatges en un 31,5% hi vivien nens de menys de 18 anys, en un 43,1% hi vivien parelles casades, en un 17,5% dones solteres, i en un 32,7% no eren unitats familiars. En el 25,7% dels habitatges hi vivien persones soles l'11% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,6 i el nombre mitjà de persones que vivien en cada família era de 3,03.
Per edats la població es repartia de la següent manera: un 25,4% tenia menys de 18 anys, un 10,4% entre 18 i 24, un 31,1% entre 25 i 44, un 20,3% de 45 a 60 i un 12,7% 65 anys o més.
L'edat mediana era de 33 anys. Per cada 100 dones de 18 o més anys hi havia 99,8 homes.
La renda mediana per habitatge era de 30.077 $ i la renda mediana per família de 32.798 $. Els homes tenien una renda mediana de 26.379 $ mentre que les dones 20.417 $. La renda per capita de la població era de 13.379 $. Entorn del 8,9% de les famílies i el 10,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Springdale». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 11 agost 2010].
* ↑ «Geographic Comparison Table- Springdale». American Fact Finder. Oficina del Cens dels Estats Units, 12-01-2010.
# Plaça del Pallol (Tarragona)

La Plaça del Pallol és una plaça pública de Tarragona protegida com a Bé Cultural d'Interès Local.

## Descripció

Una de les places més singulars del nucli antic de Tarragona en la qual es combinen estructures romanes com les voltes del Pallol amb edificis d'època medieval i moderna, com el convent dels Pares Predicadors/Ca l'Agapito, i edificis d'estil neoclàssic com l'antiga Audiència o la Torre Sefus. Tot ells li confereixen un aspecte que s'ha fet peculiar a Tarragona.

## Referències

* ↑ «Plaça del Pallol». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 9 juny 2020].
# Piranga

Piranga (Piranga) és un grup d'ocells que formen un gènere, dins la família dels cardinàlids (Cardinalidae), on van ser ubicats després d'haver estat classificats als tràupids (Thraupidae), arran els treballs de Burns et al. 2003. Habiten en zones de selva o bosc, des del Canadà fins a Perú i Bolívia. El gènere fou introduït per l'ornitòleg francès Louis Jean Pierre Vieillot en 1808 a partir de la Piranga vermella, donant-li en nom de la paraula Tijepiranga de la llengua tupí, que vol dir ocell petit desconegut.

## Taxonomia

Segons la classificació del Congrés Ornitològic Internacional (versió 11.1, 2021), aquest gènere està format per 11 espècies:
* Piranga roseogularis - piranga gorja-rosada.
* Piranga erythrocephala - piranga cap-roja.
* Piranga rubriceps - piranga encaputxada.
* Piranga leucoptera - piranga alablanca.
* Piranga olivacea - piranga escarlata.
* Piranga rubra - piranga vermella.
* Piranga bidentata - piranga estriada.
* Piranga ludoviciana - piranga cara-roja.
* Piranga hepatica - piranga hepàtica.
* Piranga lutea - piranga dentada.
* Piranga flava - piranga taronja.

## Referències

* ↑ KJ Burns, SJ Hackett et NK Klein. 2003. Phylogenetic relationships of Neotropical honeycreepers and the evolution of feeding morphology. Journal of Avian Biology 34(4): 360–370
* ↑ Jobling, James A. The Helm Dictionary of Scientific Bird Names (en anglès). Londres: Christopher Helm, 2010, p. 308. ISBN 978-1-4081-2501-4.
# Policles el Jove

Policles el Jove (en llatí Polycles, en grec antic Πολυκλη̂ς) va ser un escultor grec que menciona Plini el Vell. Diu que va florir a l'Olimpíada 156, és a dir el 155 aC, inferior en nivell al seu homònim del segle iv aC però de prou bona reputació.
Segurament era atenenc, ja que Plini tradueix "Policles, Athenaeus" el que probablement voldria dir Πολυκλη̂ς ̓Αθηναι̂ος, o sigui, d'Atenes. Es creu que va ser l'autor d'una estàtua de Juno que era al pòrtic d'Octàvia a Roma, que va restaurar i embellir Metel Macedònic, però podria ser també obre de Policles el Vell, ja que Metel va portar de Grècia una quantitat important d'estàtues que va situar a aquest pòrtic, entre d'altres alguna del mateix Fídies. Pausànias esmenta algunes estàtues que Policles havia fet d'alguns vencedors olímpics, però tampoc no se sap segur a quin dels dos escultors pertanyen.
Va deixar dos fill, Timocles i Timàrquides que eren artistes atenencs de considerable reputació.

## Referències

* ↑ 1.2.Polycles a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 458
# Rookie Challenge

El Rookie Challenge és una competició celebrada durant l'All-Star Weekend de l'NBA. De 1994 a 1998 l'esdeveniment va ser conegut com a "Rookie Game", i es componia íntegrament per jugadors de primer any. Des de 2000, el partit presenta un equip de novençans (rookies) contra un altre de jugadors de segon any (sophomores).
Fa anys, la trobada incloïa un equip de rookies de la Conferència Est contra un altre de rookies de la Conferència Oest.

## Antics resultats

| Any | Equip guanyador | Equip perdedor | Resultat | MVP |
| 2015 | Team World | Team USA | 121 - 112 | Andrew Wiggins |
| 2014 | Team Hill | Team Webber | 142 - 136 | Andre Drummond |
| 2013 | Team Chuck | Team Shaq | 163 - 135 | Kenneth Faried |
| 2012 | Team Chuck | Team Shaq | 146 - 133 | Kyrie Irving |
| 2011 | Sophomores | Rookies | 140 - 148 | John Wall |
| 2010 | Sophomores | Rookies | 128 - 140 | Tyreke Evans |
| 2009 | Sophomores | Rookies | 122 - 116 | Kevin Durant |
| 2008 | Sophomores | Rookies | 136 - 109 | Daniel Gibson |
| 2007 | Sophomores | Rookies | 155 - 114 | David Lee |
| 2006 | Sophomores | Rookies | 106 - 96 | Andre Iguodala |
| 2005 | Sophomores | Rookies | 133 - 106 | Carmelo Anthony |
| 2004 | Sophomores | Rookies | 142 - 118 | Amare Stoudemire |
| 2003 | Sophomores | Rookies | 132 - 112 | Gilbert Arenas |
| 2002 | Rookies | Sophomores | 103 - 97 | Jason Richardson |
| 2001 | Sophomores | Rookies | 121 - 113 | Wally Szczerbiak |
| 2000 | Rookies | Sophomores | 92 - 83 (OT) | Elton Brand |
| 1998 | East | West | 85 - 80 | Zydrunas Ilgauskas |
| 1997 | East | West | 96 - 91 | Allen Iverson |
| 1996 | East | West | 94 - 92 | Damon Stoudamire |
| 1995 | White | Green | 83 - 79 (OT) | Eddie Jones |
| 1994 | Phenoms | Sensations | 74 - 68 | Anfernee Hardaway |
# Serrat de la Torregassa

* Aquest article tracta sobre aquest topònim del municipi d'Olius. Vegeu-ne altres significats a «Torregassa (desambiguació)».
El Serrat de la Torregassa és una muntanya de 921 metres que es troba al municipi d'Olius, a la comarca del Solsonès.

## Referències

* ↑ Aquest topònim figura al «Nomenclàtor oficial de toponímia de Catalunya». www.gencat.cat. Departament de Territori i Sostenibilitat, Generalitat de Catalunya, 01-01-2015.
# Ricardo Moreno Abad

Ricardo Moreno Abad (Logronyo, 6 d'abril de 1966) és un exfutbolista riojà, que ocupava la posició de defensa.

## Carrera esportiva

Va militar durant sis temporades en primera divisió amb el CD Logroñés. Debuta a la 88/89, en la qual juga només dos partits. La seua millor campanya fou la 90/91, en la qual és titular, disputa 32 partits. Posteriorment, encadenaria altres tres anys força irregulars. En suma, Morena va jugar 87 partits amb els riojans a la màxima categoria.
L'estiu de 1994 baixa dues categories per fitxar amb el Deportivo Alavés. Els bascos pugen a la categoria d'argent. La temporada 95/96, en Segona, Moreno juga 34 partits i marca un gol amb els alavesistes. També militaria en Segona Divisió amb el CD Numancia, la temporada 97/98.

## Enllaços externs

* Fitxa de Moreno
# Springdale (Washington)

Springdale és una població dels Estats Units a l'estat de Washington. Segons el cens del 2000 tenia 283 habitants.

## Demografia

Segons el cens del 2000, Springdale tenia 283 habitants, 100 habitatges, i 74 famílies. La densitat de població era de 108,2 habitants per km².
Dels 100 habitatges en un 39% hi vivien nens de menys de 18 anys, en un 46% hi vivien parelles casades, en un 23% dones solteres, i en un 26% no eren unitats familiars. En el 23% dels habitatges hi vivien persones soles el 12% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,77 i el nombre mitjà de persones que vivien en cada família era de 3,23.
Per edats la població es repartia de la següent manera: un 35% tenia menys de 18 anys, un 6% entre 18 i 24, un 24% entre 25 i 44, un 23% de 45 a 60 i un 12% 65 anys o més.
L'edat mediana era de 34 anys. Per cada 100 dones de 18 o més anys hi havia 102,2 homes.
La renda mediana per habitatge era de 28.333 $ i la renda mediana per família de 27.188 $. Els homes tenien una renda mediana de 31.875 $ mentre que les dones 16.563 $. La renda per capita de la població era de 10.412 $. Aproximadament el 24,7% de les famílies i el 34,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Springdale». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 13 agost 2010].
* ↑ «Geographic Comparison Table- Springdale». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 13 agost 2010].
# Pla de Petracos

El Pla de Petracos és un antic poblat morisc, pertanyent al terme municipal de Castell de Castells (a uns 5 km) i a 6 km de Benigembla, a uns 8 km de la Vall d'Ebo i a uns 5 km de la Vall de Laguar. Aquest paratge es troba a la Vall de Pop, a la Marina Alta (País Valencià).

## Història

Hi ha diversos masos i casetes en aquest paratge, dignes de veure, a on es conserva encara l'arquitectura tradicional lligada als camperols d'aquesta zona. Cal dir que, al Pla de Petracos, va tenir lloc una de les batalles més importants entre moriscos i cristians, després del decret d'expulsió de l'any 1609.
També, en aquest paratge, es poden contemplar unes pintures rupestres, declarades Patrimoni de la Humanitat per part de la UNESCO l'any 1998, pintures rupestres que són representatives de l'art macroesquemàtic i de l'art llevantí. Aquestes pintures rupestres del Pla de Petracos tenen uns 8.000 anys d'antiguitat. Les pintures d'art rupestre del Pla de Petracos es troben a vora 500 m del nivell del mar, al marge esquerre del barranc de Malafí. Descobert el 1980 per membres del Centre d'Estudis Contestans, es compon de vuit abrics, cinc dels quals presenten motius perfectament visibles.
El Pla de Petracos és un dels millors jaciments d'art rupestre del País Valencià. L'any 2005, la Generalitat Valenciana declara el Pla de Petracos parc d'intères cultural. En el temps en què es van realitzar les pintures era un santuari: un lloc de trobada i culte de gent unides per creences profundes, entre les quals la fertilitat i la fecunditat, el cicle agrícola o els vincles familiars cobraven un protagonisme especial.

## La festa de setembre

En aquest paratge, es posa en marxa la festa gran a Petracos en el mes de setembre. La gent fa la peregrinació a l'ermita de Petracos, s'hi fan paelles, i s'organitzen altres activitats lúdiques.
# Portada/article maig 21
## Palau Nacional

El Palau Nacional, situat a Montjuïc (Barcelona), és un palau construït entre el 1926 i el 1929 per a l'Exposició Internacional de Barcelona de 1929 i que des del 1934 allotja el Museu Nacional d'Art de Catalunya. Fou l'edifici principal de l'Exposició, obra d'Eugenio Cendoya i Enric Catà, sota la supervisió de Pere Domènech i Roura, i tot desestimant el projecte inicial de Puig i Cadafalch i Guillem Busquets. Al seu Saló Oval s'efectuà la cerimònia d'inauguració de l'Exposició, presidida per Alfons XIII i la reina Victòria Eugènia.
D'estil clàssic inspirat en el Renaixement espanyol, té una planta rectangular amb dos cossos laterals i un de posterior quadrat, amb una gran cúpula el·líptica a la part central. Les cascades i brolladors de l'escalinata del Palau foren obra de Carles Buïgas, i es van col·locar nou grans projectors que encara avui emeten uns intensos feixos de llum que escriuen el nom de la ciutat en el cel.